Louis Kuhne

Louis Kuhne (14. maaliskuuta 1835 Lössen, Delitzsch – 4. huhtikuuta 1901 Leipzig) oli saksalainen luontaishoitojen kehittäjä ja alan teoksia julkaissut kirjailija.

Louis Kuhne oli alun perin ammatiltaan puuseppä. Hän oli vegetaari ja hän kehitti erilaisten sairauksien hoitoa varten kaksiosaisen hoitomenetelmän, joka koostui tiukasta kasvisruokavaliosta (Kuhne kielsi potilailtaan myös sokerin ja suolan käytön) sekä eri tyyppisistä vesikylvyistä. Hän uskoi että ihmisruumiiseen kertyi myrkyllisiä kuona-aineita, jotka vahingoittivat sisäelimiä ja hänen ruokavalioon ja vesihoitoihin perustuneella menetelmällään nämä vahingolliset aineet saatiin poistumaan ruumiista. Vesikylpyihin kuuluivat kylmät istumakylvyt ja erityyppiset haudekylvyt. Kylvyt otettiin isokokoisessa ja korkeaselkäisessä kuhneammeeksi tai kuhnepunkaksi kutsutussa ammeessa. 

Kuhnen menetelmässä potilas istui ammeessa, joka oli täytetty suhteellisen kylmällä noin 10–14 °C asteen lämpöisellä vedellä ja hieroi samalla ruumiistaan karkealla pellavaliinalla. Kylmän veden ja hieronnan yhteisvaikutus poisti sitten Kuhnen mukaan haitalliset aineet ruumiista. Heti kylvyn jälkeen potilas sijoitettiin vuoteeseen, jotta hänen ruumiinlämpönsä palaisi ennalleen. 

Kuhne perusti vuonna 1883 oman luontaishoitolaitoksensa Leipzigiin ja tämän jälkeen Kuhnen menetelmiä käyttäneitä hoitolaitoksia perustettiin useita muitakin Saksaan ja muihin maihin. Suomessa Kuhnen menetelmät saivat suuren suosion 1900-luvun alussa ja kuhnekylpyjen ottamisesta kehittyi oma teonsanansa kuhnia. Kuhnekylpyjä harrastettiin aluksi ruotsinkielisen yläluokan piirissä, mutta ne levisivät pian kansan keskuuteen ja stulivat erityisen suosituiksi Karjalassa. Kuhnen hoitomenetelmiä käytettiin muun muassa Maalin Bergströmin johtamassa Kirvun luonnonparantolassa. Lääkärit pitivät Bergströmin hoitomenetelmiä vahingollisina ja Bergström tuomittiin oikeudessa sakkoihin luvattomasta lääkärintoimen harjoittamisesta. 


Kuhnen saksankielisiä julkaisuja 
 Die neue Heilwissenschaft oder die Lehre von der Einheit aller Krankheiten und deren darauf begründete einheitliche, arzneilose und operationslose Heilung. Leipzig 1891
 Kindererziehung: Ein Mahnruf und Ratgeber für Eltern und Erzieher. Leipzig 1892
 Bin ich gesund oder krank? Ein Prüfstein und Ratgeber für jedermann. Leipzig 1894
 Cholera, Brechdurchfall und ähnliche Krankheiten, deren Entstehung, arzneilose Behandlung und Heilung. Leipzig 1894
 Lehrbuch der Gesichtsausdruckskunde. Leipzig 1899

Suomen kielelle käännettyjä Kuhnen teoksia 
 Uusi lääketiede eli oppi tautien yhtenäisyydestä ja niiden siihen perustuvasta parantamisesta ilman lääkkeitä ja leikkauksia: oppikirja ja neuvonantaja terveille ja sairaille;  tekijän luvalla 93:sta saksalaisesta painoksesta suomentanut Anna Kurimo. Karisto 1906,  7. kielellisesti korj. painos Hämeen kustannustoimisto, Hämeenlinna 1921, 8. kielellisesti korj. painos Karisto 1932, 9. painos Karisto 1990
 Lastenkasvatus: neuvoja ja varoituksia vanhemmille, opettajille ja kasvattajille; suom. Anna Kurimo. Bergström, Sairala 1908, 2. painos M. Bergström & K. Virtanen, Kirvu 1925
 Olenko terve vai sairas?: jokaiselle neuvoksi; seitsemännestäkymmenestä saksalaisesta useampaan kertaan parannetusta painoksesta suomentanut Anna Kurimo. C. J. Bergström, Sairala 1908
 Kasvonilmeoppi taikka uusi taudintutkimustapa, jonka avulla opitaan tuntemaan ruumiin taudintila: omien tutkimustensa ja keksintöjensä perusteella; kuudennestatoista saksalaisesta painoksesta suomentanut Anna Kurimo. C. J. Bergström, Sairala 1909, 4. painos M. Bergström & K. Virtanen, Kirvu 1925, näköispainos Karisto 1990
 Kolera , vatsatauti ja muut samantapaiset taudit, niiden ilmeneminen, lääkkeetön käsittely ja parantaminen; suom. Anna Kurimo. C. J. Bergström, Sairala 1909
 Louis Kuhnen vesiparannusmenetelmät ja kasvonilmeoppi; toim. Sisko Vienonen. Biokustannus, Espoo 1984, 2. korj. painos 2004

Lähteet

Aiheesta muualla 
 Louis Kuhnen teoksia Internet Archivessa

Saksalaiset kirjailijat
Luontaislääketieteen henkilöt
Vuonna 1835 syntyneet
Vuonna 1901 kuolleet